khistorydata/jeongjo-sjw-relations huggingface dataset:
정조 1년
丁酉二月初十日申時。上御尊賢閣。左副承旨入侍時。左副承旨林得浩。假注書金勉柱。記事官林錫喆徐龍輔進伏訖。上曰。都承旨若入來。卽爲入侍。賤臣承命出。還奏曰。姑未入來矣。上曰。別監省記事。已爲査覈乎。得浩曰。此是自內入直。故渠軰以訛傳訛。誤書入啓云矣。上曰。纂輯諸堂中入來者。誰也。知入。賤臣承命出。還奏曰。諸堂皆出去。只有金鍾秀。李宜哲云矣。上曰。日已暮矣。皆退去。江華留守明日入侍事。分付。仍命退。諸臣退出。
정조 1년
丁酉二月初十日酉時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉湯劑進前。上進御。國榮曰。陵幸時。御營中軍。當爲留都。而中軍李昌運。方帶摠管之任。何以爲之乎。上曰。御營中軍李昌運。摠管許遞。口傳擬入。出榻敎上曰。試所草記批答。以草供捧入改書出草供。催促捧入。上曰。推考房承旨入侍。左副承旨林得浩進前。上命書傳敎曰。何時下敎。而尙不捧入。事甚稽忽。刑曹堂上推考。夜深前捧供以入。命退。諸臣退出。
정조 1년
行都承旨洪國榮藥院直。左承旨李義翊齋直。右承旨徐逈修齋宿。左副承旨林得浩齋宿。右副承旨鄭象仁齋直。同副承旨李鎭衡齋宿。注書二員未差。假注書李兢淵藥院直金勉柱仕直。事變假注書李運彬仕。
정조 1년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。後日次入侍宜矣。
정조 1년
鄭象仁啓曰。來十六日儒生殿講日次。而以國忌齋戒。頉稟。傳曰。知道。
정조 1년
徐逈修啓曰。大司憲鄭晩淳呈辭。執義金亮行在外。掌令兪彦鏶在外。一員未差。持平金鍾厚在外。朴祐源在外。今日以監察茶時之意。敢啓。傳曰。知道。
정조 1년
李義翊啓曰。今此陵行時。左右捕將。以行副司直李潤成權察事。允下矣。行副司直李潤成。待開門牌招。以爲聽傳敎之地。何如。傳曰。允。
정조 1년
傳于李義翊曰。昨日書入遞差之金漢樞故申飭矣。今日巡監軍單子書入汰去之鄭濡。本曹郞廳之汰。其豈不知。事極駭然。騎曹入直堂郞罷職。軍士房承旨推考。更爲修整以入。
정조 1년
傳于林得浩曰。侍從堂上堂下違牌坐罷人員竝敍用。
정조 1년
傳于李鎭衡曰。以兵曹節目觀之。都民觀光者不禁。且與向日延勅時有異。而聞近來禁之太過。未免有騒擾之弊。今番則只禁亂雜。勿禁觀光事。分付漢城府。
정조 1년
有政。吏批。判書徐命善進。參判沈履之式暇。參議兪彦鎬試所進。左承旨李義翊進。以金致九爲掌令。尹得養爲工曹判書。金華鎭爲兵曹參判。沈鑧爲同義禁。安廷玹爲兵曹正郞。李壽咸爲兵曹佐郞。尹塾爲殷山縣監。兵批。兼判書蔡濟恭病。參判金華鎭未肅拜。參議金光默病。參知趙英鎭入直進。左承旨李義翊進。護軍單柳匡國。副司直閔鍾燮李普觀金文淳朴師訥。司直鄭弘淳。
정조 1년
傳于鄭象仁曰。副提調持加減心腎湯入侍。
정조 1년
以禁府趙來鎭定配草記。傳于徐逈修曰。昨日夜深後。公事判付者多。故意其有杖。功議之減等。勿以配。以杖下敎矣。金覺草記。杖則無之云。此草記勿施。以功議各減一等。更爲草記擧行。
정조 1년
李義翊以扈衛廳別將。以留都大臣領敦寧府事金陽澤意啓曰。臣承命留都。一依兵曹啓下事目。率領三廳扈衛軍官軍士。今日申時。結陣扈衛之意。敢啓。傳曰。知道。
정조 1년
徐逈修。以刑曹言啓曰。昨日監試二所被捉罪人五名內。李彦國先已捧供以啓。私奴命世金希天金益鋼等三人。多般搜問。今始捉來。取招以入。而其中金榮胤。只憑被捉時號牌。洞名。泝考該洞帳籍。而元無載錄。故四散譏詗。模捉無路。分付各部。遍搜坊谷。待其捉得。捧招入啓計料。而成命之下。若是稽滯。惶恐待罪之意。敢啓。傳曰。知道。勿待罪。
정조 1년
又以刑曹言啓曰。試所攔入罪人李彦國金榮胤金希天奴命世金益鋼等五人推覈事。命下矣。問于一二所禁亂所。則右項罪人等。初無捉置之事云。故多岐發差。李彦國則爲先捉來。捧供以入。而其餘四人。居住去處。未及搜得。以致遲滯。惶恐待罪之意。敢啓。傳曰。知道。勿待罪。
정조 1년
又以義禁府言啓曰。時囚罪人趙來鎭告身盡行追奪。減死定配事草記。以功議各減一等。更爲草記擧行事。命下矣。趙來鎭減死定配。功議各減一等。告身盡行追奪。全羅道羅州牧申安驛。從二年半定配。而以口招公事判付內辭意。具罪目依例發遣府羅將押送配所。何如。傳曰。允。
정조 1년
李義翊。以扈衛廳別將。以留都大臣領敦寧府事金陽澤意啓曰。明日大駕擧動後。都城各門。向曛而閉。啓東時開事。已自兵曹啓下矣。城門旣已早閉晩開。則巡邏亦當早發而晩罷。待南山擧熢火發巡。趁啓東時撤還。此意令漢城府。知委各部。使閭巷之人。預爲知悉。亦爲分付於留都軍門。何如。傳曰。允。
정조 1년
丁酉二月十一日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上命書藥房批答。上曰。注書傳之。賤臣承命出傳。國榮曰。動駕隔日。侍從中罷散人。一竝敍用。似好矣。上曰。將欲下敎矣。上曰。動駕時道路觀光之人。禁之太甚云。此誠過矣。國榮曰。然矣。亂雜之弊。雖不可不禁。而至於瞻望鑾輿。欣見羽旄。實出於民人愛戴之意。則亦不必嚴加禁斷。此意分付該府。似好矣。上命退。諸臣以次出。
정조 1년
丁酉二月十一日辰時。上御尊賢閣。江華留守入侍時。江華留守金鍾秀。右副承旨鄭象仁。假注書金勉柱。記事官林錫喆徐龍輔進伏訖。上謂鍾秀曰。不見卿久矣。居留後多有修擧之事乎。鍾秀曰。莅任屬耳。其間別無修擧之事矣。上曰。頃以隨駕之意下敎矣。何以爲之耶。鍾秀曰。初以纂輯廳事上來矣。入城後始聞有隨駕之命明當隨參扈班。而賊疾尙苦。是以私悶矣。上曰。纂輯諸堂所撰。卿已見之否。鍾秀曰。見之矣。上曰。已與大臣有所酬酢。而待諸作之畢成。會商折衷好矣。鍾秀曰。果有先爲稟定者。諸堂之逐月分排者。所掌各異。若依闡義昭鑑例。皆立綱分目好矣。朱子所撰綱目言之。先其綱而後諸目。臣意則先使大臣。逐段立綱爲宜。上曰。凡書例以綱爲主。依所達爲之好矣。上曰。纂輯廳所下凡例持入。賤臣承命持入。上命沁留讀奏訖。鍾秀曰。以臣所見。依此凡例。似好矣。明義錄一篇肯綮。賊魁爲大。而聽政時事尤大。當以徐命善之疏爲起頭。而次敍其下矣。上曰。卿言是矣。仍命先退。上顧謂承旨曰。副使何時入來乎。象仁曰。今月初十日已滿。留館日子。似當卽爲回程。而姑未知何間渡江矣。象仁曰。今番動駕時。弘陵永陵香祝。令香官依例先詣乎。上曰。依爲之。命退。諸臣退出。
정조 1년
丁酉二月十一日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏政望。上落點。仍命退。諸臣以次出。
정조 1년
丁酉二月十一日酉時。上御尊賢閣。都承旨入侍時行都承旨洪國榮。假注書李兢淵。記事官林錫喆徐龍輔。以次進伏訖。上命書傳敎曰。明日出宮時。孝明殿當展拜。禮房知悉。又命書傳敎曰。出宮時展拜。當依前爲之。儀註中百官行禮。勿爲磨鍊。國榮曰。日候尙未快解。且將侵曉動駕。衣襨恐不可太薄矣。上曰。然矣。仍命退。諸臣以次出。
정조 1년
行都承旨洪國榮隨駕。左承旨李義翊隨駕。右承旨徐逈修隨駕。左副承旨林得浩隨駕。右副承旨鄭象仁隨駕。同副承旨李鎭衡隨駕。注書二員未差。假注書李兢淵隨駕金勉柱隨駕直。事變假注書李運彬守宮直。
정조 1년
大駕詣晝停入幕次後。王大妃殿惠慶宮。遣承旨問安。答曰。知道。
정조 1년
大駕詣永陵。入齋室後。政院玉堂藥房朝廷二品以上六曹堂上兩司長官。宗班口傳問安。答曰。知道。
정조 1년
永陵展拜罷後。政院玉堂藥房朝廷二品以上六曹堂上兩司長官。宗班口傳問安。答曰。知道。
정조 1년
大駕詣弘陵入齋室後。政院玉堂藥房朝廷二品以上六曹堂上兩司長官口傳問安。答曰。知道。
정조 1년
守宮假承旨洪倫成牒狀啓也。關內無事爲白乎旀。巡更無事單子。烽燧單子各一度。本月十二日觀象監單子一度。監封上送爲白臥乎事是良爾。詮次善啓向敎是事。
정조 1년
丁酉二月十二日午時。上御永陵齋室。都承旨入侍時。行都承旨洪國榮。假注書李兢淵。記事官林錫喆徐龍輔以次進伏訖。上曰。此陵碑役。不可不趁卽爲之。而連設都監之餘。經費可悶。何以則好耶。國榮曰。碑役不可不卽爲。而此不必設廳分付度支。使之擧行。似好矣。上曰。然矣。命書傳敎曰。象設雖以成廟遺敎。不敢加設。至於碑役。不可不趁卽改豎。而不必設廳。令度支知悉擧行。庫舍之頹落者。一體修改。仍命退。諸臣以次出。
정조 1년
丁酉二月十二日未時。上自永陵。詣弘陵入侍時。都承旨洪國榮。左承旨李義翊。右承旨徐逈修。左副承旨林得浩。右副承旨鄭象仁。同副承旨李鎭衡。假注書李兢淵金勉柱。記事官林錫喆徐龍輔。以次侍立訖。上具白布笠袍帶。乘輿出紅箭門。降輿乘馬。詣弘陵。上曰。兵判御將摠戎使作門外。具甲冑祗迎事。分付。上曰。都承旨入侍。國榮進前。上曰。日勢向暮。未昏前可以入達陵所乎。國榮曰。似不至侵昏矣。上曰。俄者李敬懋事聞之否。國榮曰。聞之矣。將在軍中。只見令旗。不見信箭。而輕開轅門。大失軍律矣。聞張志恒則凝然不動云矣。上曰。此可謂將臣矣。命退。上曰。兵曹判書禁軍別將記過。又敎曰。後廂禁衛大將禁喧郞廳記過。竝出駕前下敎上曰。此後記過者。兵房承旨稟旨擧行。永爲定式。出駕前下敎駕至禧孝陵洞口。上命書傳敎曰。侍衛百官兩具。上曰。禮房承旨馳詣禧陵孝陵。奉審以來。上曰。還宮時自弘陵洞口。至崇禮門捧上言。上曰。摠戎使入侍。竝出駕前下敎上命書傳敎曰。恭陵順陵事知守僕及永陵守僕。守護軍。奉常寺下人等。依昨秋元陵時例頒賞事。分付戶曹。又命書傳敎曰。軍兵旣命毛具。侍衛百官皆令毛具。上詣弘陵齋室後。命書傳敎曰。騎馬一匹立之。又命書傳敎曰。敦義門開陽門留門中官入去。還來後下鑰。上命退。侍衛諸臣以次出。
정조 1년
丁酉二月十二日酉時。上御弘陵齋室。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。自永陵來此之路甚遠。百官軍兵。必甚疲困矣。國榮曰。然矣。日勢不至薄暮。故幸免窘急之患矣。上曰。今番作路逶迤。不可謂直路。而程道里數。亦異於前兵判之所奏矣。國榮曰。當初作路磨鍊。不無疏忽之失矣。上曰。然矣。國榮曰。聖體終日勞攘。且日勢已暮。陵上奉審。明日爲之。似好矣。上曰。唯。國榮曰。湯劑何以爲之乎。上曰。今日則停止。可也。仍命退。諸臣以次出。
정조 1년
丁酉二月十二日戌時。上御弘陵齋室。軍士房承旨入侍時。左承旨李義翊。假注書金勉柱。記事官林錫喆徐龍輔進伏訖。上曰。日勢已昏。似難行殿拜矣。義翊曰。然矣。上曰。明日爲之矣。出榻敎上曰。宣傳官一員入侍。宣傳官具純進伏。上曰。雨雪如此。侍衛軍其將冒寒經夜。分付兵曹。饋以酒饌。具純承命。分付。上命書傳敎曰。弘陵陵上奉審時。開城留守徐有慶。檢關徐龍輔使之進參。又命書傳敎曰。戶判如以永陵碑役事落後。入侍。事分付。上命退。諸臣退出。
정조 1년
丁酉二月十二日四更二點。上詣永陵。擧動入侍時。行都承旨洪國榮。左承旨李義翊。右承旨徐逈修。左副承旨林得浩。右副承旨鄭象仁。同副承旨李鎭衡。假注書李兢淵金勉柱。記事官林錫喆徐龍輔。以次侍立。上具白布笠白袍帶。乘輿出興泰門。詣孝明殿展拜後。還出崇政門。降輿乘馬。上顧謂兵房承旨曰。昨以挾輦軍行伍整齊事及令旗號令等節。預爲飭敎於訓御兩營矣。果已申飭。約速與否。問于兩營將校。可也。義翊問奏曰。皆已聽令約束云矣。駕至晝停所。上詣幕次。上曰。京畿監司率各務差使員入侍。京畿監司趙時俊。水原府使申大升。廣州府尹李致中。坡州牧使朴宗益進伏。上下詢職姓名。仍敎曰。此非耕作之時。而當此陵行。必有多少民弊。未知如何耶。時俊等曰。自上慮有民弊。屢勤飭敎。故凡百擧行。皆從省便。別無貽弊之端矣。上命退出。折伯以下退出。駕至新川橋。上曰。道路橋梁修治之際。慮有民弊。務從省略之意。屢屢申飭矣。今此橋梁。延裒廣大。多費民力。極爲駭然。橋梁都差使員長湍府使。記過待令。出駕前下敎駕至永陵火巢內。上曰。以信箭及令旗。分付訓局及龍虎營。大駕過後。鳴鑼息鼓。使軍兵預爲炊飯。可也。上曰。禁軍別將李敬懋記過。宣傳官記過。竝出駕前下敎上詣永陵。展拜奉審。仍行酌獻禮後還齋室。諸臣退出。
정조 1년
弘陵經宿翌日。大殿政院。玉堂藥房朝廷二品以上六曹堂上兩司長官宗班口傳問安。答曰。知道。
정조 1년
弘陵酌獻禮後。政院玉堂藥房朝廷二品以上六曹堂上兩司長官宗班口傳問安。答曰。知道。
정조 1년
傳于李義翊曰。軍士房承旨率信箭宣傳官入侍。
정조 1년
鄭象仁。以兵曹言啓曰。依下敎。隨駕禁軍與駕後禁軍駕前別抄及標下軍兵等處。設粥分饋之意。敢啓。傳曰。知道。
정조 1년
李義翊。以摠戎廳言啓曰。依傳敎。高陽鵂巖店街路把守軍文順奉決棍十五度。領將隊長各決棍十度。申飭放送之意。敢啓。傳曰。知道
정조 1년
丁酉二月十三日卯時。上御弘陵齋室。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。昨日勞動之餘。聖體。若何。上曰。無損矣。上曰。昨夜之雨。軍兵能免沾濕之患乎。國榮曰。軍兵雖有雨具露處。經夜殊甚矝憐矣。上曰。然矣。陵幸後隨駕軍兵不可無慰悅之道矣。上曰。陵上奉審後。仍行酌獻禮侍衛整齊事。分付。仍命退。諸臣以次出。
정조 1년
丁酉二月十三日辰時。上御弘陵齋室。戶判入侍時。戶曹判書洪樂純。同副承旨李鎭衡。假注書金勉柱。記事官林錫喆徐龍輔。進伏訖。上曰。戶判移拜度支後。初見矣。樂純曰。然矣。上曰。近年以來。國家經費月加歲增。財用漸至匱竭。初無數年之儲蓄云。此甚可悶。當今之時。必得憂國經理之材。然後可以共濟此時。此任捨卿其誰也。樂純曰。臣素無才能。至於度支之任。尤不近似。而聖敎若是鄭重。雖至糜粉。敢不竭誠爲之也。鎭衡曰。此時戶判可謂得其人矣。上曰。永陵碑石不可不及時改建。故昨有所下敎者。而不可張大始役務從省略趁速訖功。可也。樂純曰。伏承下敎。石物及碑閣所入財力磨鍊後。從當更稟擧行矣。上曰。陰記當製下書。則戶判寫之。可也。仍命退。諸臣退出。
정조 1년
丁酉二月十三日辰時。上自弘陵。還宮入侍時。行都承旨洪國榮。左承旨李義翊。右承旨徐逈修。左副承旨林得浩。右副承旨鄭象仁。同副承旨李鎭衡。假注書李兢淵金勉柱。記事官林錫喆徐龍輔。以次侍立訖。上具布裹翼善冠白袍布帶。乘輿詣紅箭門。內板位展拜訖。詣陵上奉審。仍行酌獻禮。禮畢還入幕次。上改具白布笠白布天翼布帶。乘馬。左議政金尙喆。右議政鄭存謙進前。問候曰。勞動經宿之餘。聖禮得無損節乎。上曰。一樣矣。國榮曰。昨夜大雨連注。少無霽色矣。今朝快晴事不偶然矣。上曰。日氣快晴還可幸也。尙喆曰。今番行幸時。道路摘奸後。自京至永陵。以五十五里。自永陵至弘陵。以二十五里磨鍊。啓下者難免不審之責。道路修治亦多疎虞之處。國體所在俱不可無飭。前兵曹判書洪樂性。京畿監司趙時俊。竝罷職。何如。上曰。前兵判罷職。畿伯記過。可也。出擧條上曰。京畿監司趙時俊。記過晝停所待令。又敎曰。宣傳官奪符以來。上曰。別雲劍金孝大。明陵奉審別雲劍以豫差陞實。竝出榻敎上命書傳敎曰。弘陵守僕守護軍等。依昨年元陵例施賞五陵守僕亦爲施賞。又命書傳敎曰。京畿監司。內下豹皮一令賜給。地方官坡州牧使高陽郡守。內下弓矢賜給。駕至晝停所。上下馬詣幕次。命都承旨入侍。國榮進前。上曰。風勢甚不佳矣。國榮曰。然矣。趁早還宮。好矣。上命書傳敎曰。今番御前。前排手令本都監比前從厚施賞事。分付。少頃上乘馬。上曰。禁軍別將京畿監司長湍府使慕華館前路待令。出駕前下敎上命書傳敎曰。侍衛百官毛具。上曰。兵曹郞廳記過。出駕前下敎駕至高陽境把守處。上曰。把守軍以小兒充立彼立者其年幾何。屬籍於何縣竝知奏軍士房承旨李義翊。承命知奏曰。此是高陽束伍軍。而年今十四歲云矣。駕至慕華館前路。上詣館所。上曰。禁軍別將李敬懋拿入。李敬懋拿入。上曰。凡軍中之鳴鑼息鼓。皆有節次。大駕過後。如訓局爲之。可也。雖或前排之誤傳軍令。身爲將臣。不爲爭執。輕先解嚴如此。則設有緩急之時。豈足恃乎。且昨日旣在陣中。不見信箭。只從令旗入來。此亦大違軍律矣。敬懋曰。兵書有令旗信箭俱入之文。故果不能商量。輕先入來矣。上曰。其時。令旗信箭俱爲出送。信箭則空往空來。其果成說乎。大關紀律不可容恕。而此異於敎場息鼓之失。故參酌安徐事。分付。退出。上曰。京畿監司趙時俊拿入。趙時俊拿入。上曰。自永陵詣弘陵時。路出禧孝陵。火巢內咫尺之地。修治之際。必有震驚之慮。且此路卽是出麓間小路。則鑿山通道之所民弊。亦必不些大非朝家恤民之意也。事極駭歎。而前兵判雖不親審。而身爲畿伯。何可只憑傳聞。亦不審愼。至有此弊耶。姑從安徐特不罷職。只爲拿入警飭事。分付。退出。上曰。長湍府使李潤禧拿入。李潤禧拿入。上曰。橋梁修治。大關民弊。故豫爲下敎。申飭矣。所謂深川橋旣廣且長。又不磨鍊於節目。則中間勞民其果成說乎。潤禧曰。自畿營關飭故依例修改。而橋梁之長廣亦一如前樣矣。上曰。姑爲參酌安徐之意。分付。退出。上曰。左捕將張志恒牌招。右捕將兼察聽傳敎。命召傳授。出榻敎上曰。訓鍊大將張志恒大鹿皮一令賜給。出榻敎上曰。昨日李敬懋。只見令旗入來。而訓將則守壁不動。可謂得體。故其在勸懲之道。特賜鹿皮。使之親受。可也。志恒承命跪受而退。上乘馬。駕至下輦臺前路上。命禦將入侍。國榮進前。上曰。兵曹騎馬。不爲具鞍待令。以致傳命之遲滯。兵曹馬色書吏。知名決棍。可也。國榮承命退出。上曰。兵曹馬色郞廳尹致性。記過待令。出駕前下敎駕至崇禮門前路。上曰。右捕將李敬懋仍任牌招。命召及大將牌傳令牌傳授。上曰。京畿監司還內後來待。竝出駕前下敎上曰。禦將先往留陳。大駕過陣前時。祗迎事。分付。上曰。大駕入興化門後。卽令解嚴。駕至廣達門。上下馬乘輿還內。侍衛諸臣。以次退出。
정조 1년
丁酉二月十三日酉時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。禁將以下記過。竝蕩滌事。分付。仍命退。諸臣以次出。
정조 1년
行都承旨洪國榮藥院直。左承旨李義翊坐。右承旨徐逈修傳旨未下。左副承旨林得浩坐直。右副承旨鄭象仁坐。同副承旨李鎭衡坐直。注書二員未差。假注書李兢淵式暇金勉柱仕直。事變假注書李運彬仕。
정조 1년
陵幸翌日。大殿王大妃殿惠慶宮中宮殿。政院玉堂口傳問安。答曰。知道。
정조 1년
藥房都提調鄭存謙。提調徐命善。副提調洪國榮啓曰。展謁兩陵。經宿回鑾。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣侯。何如。臣等不任區區憂慮。敢來問安。竝此仰稟。答曰。知道。予則一樣。王大妃殿氣侯一樣。惠慶宮氣候。亦一樣矣。
정조 1년
傳于李鎭衡曰。同副承旨入侍。
정조 1년
洪國榮啓曰。今番幸行時所捧上言。各房依例抄入。而左承旨李義翊。右承旨徐逈修。俱以病。或已出去。或不仕進。竝卽牌招。何如。傳曰。允。
정조 1년
李鎭衡啓曰。今此京外上言六十七度內。五十七度。係是猥濫拔去。十度抄入之意。敢啓。傳曰。知道。
정조 1년
傳于徐逈修曰。副提調持加減心腎湯入侍。
정조 1년
黃海監司李性源狀啓。進上靑魚。限內不得封進。惶恐待罪事。傳于李鎭衡曰。勿待罪事。回諭。
정조 1년
李鎭衡。以兵曹言啓曰。隨駕將校軍兵各差備等犒饋。以乾物分給之意。敢啓。傳曰。知道。
정조 1년
李義翊以司僕寺官員。以一二提調意啓曰。司僕內外寺所屬。考例。令本寺施賞事。命下矣。內外寺所屬等處。依傳敎考例施賞之意。敢啓。傳曰。知道。
정조 1년
鄭象仁以監試初試二所應辦官。以試官意啓曰。初終場開場日。田得獜稱名人。卽李奎瑞之隨從云。而以常漢換佩幼學李奎峻之號牌。見捉。李永成李繼大。以窺見棘圍。李觀德。以試紙投禁亂所。見捉。而以挾冊見捉者九人。隨從見捉者二人。李奎瑞爲先停擧。其他諸人。竝移送刑曹。以爲分輕重勘律之意。敢啓。傳曰。知道。令該曹捧供以聞。
정조 1년
李義翊。以訓鍊都監言啓曰。依傳敎。御前前排軍等處。從厚施賞之意。敢啓。傳曰。知道。
정조 1년
守宮假承旨臣洪錀成貼狀啓也。闕內無事爲白乎旀。本月十一日觀象監單子一張。監★上送爲白臥乎事是良爾。詮次善啓向敎是事。
정조 1년
丁酉二月十四日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。連日勞動之餘。聖體。若何。上曰。一樣矣。上曰。永陵則雖以凡眼見之。龍虎與局勢甚好。而至於弘陵。則穴處太高。龍虎未包。似欠穩當矣。國榮曰。臣亦未知其地理之如何。而所見果如聖敎矣。上曰。神理人情。本不相遠。無論地理之如何。弘陵之移奉于元陵。事理當然。而數年之內。年運不合云。可悶矣。國榮曰。遷陵固是莫重莫大之事。其在詳審之道。不可輕議矣。上曰。今番上言幾何。國榮曰。上言無非猥濫。故皆拔之。餘者不過十數度矣。上命書藥房批答。國榮讀奏諸道狀啓訖。上曰。弘陵永陵親祭時進去宗廟事知守僕及弘陵進去熟手。一體施賞。出榻敎仍命退。諸臣以次出。
정조 1년
丁酉二月十四日辰時。上御尊賢閣。同副承旨入侍時。同副承旨李鎭衡。假注書金勉柱。記事官林錫喆徐龍輔進伏訖。上曰。纂輯堂上仕進人爲幾何耶。注書知入。賤臣承命出還奏曰。纂輯堂上李徽之沈履之黃景源金鍾秀鄭光漢李福源仕進云矣。上曰。摠戎使入侍。出榻敎摠戎使徐命善進伏上曰。再昨雨雪暴下。侍衛軍兵皆經夜霑濕。果無病憊者乎。命善曰。其時雨雪。乍下旋霽。且連下。毛具饋酒之命。特蒙軫恤之德。各樣軍兵。皆無撓往還矣。上曰。自永陵詣弘陵時。道里不善磨鍊。其時若値日暮。則狼狽極矣。前兵判所達五十里之說。怪矣。此後則永陵幸行時道路。預爲磨鍊稟定好矣。命善曰。今番陪班諸臣。詳爲看審。此後則更無如此之患矣。上曰。騎郞尹致性。昨命記過矣。更聞之。立馬時不爲具鞍待令。此是前例云。故參酌安徐矣。命善曰。雖無前例。不卽備立。亦非矣。上曰。今番科場申飭。比前何如云耶。命善曰。聞各別嚴飭云矣。一所草記攔入隨從。多數見捉云。其在懲後之道。各別嚴處好矣。上曰。當依本律處之矣。上曰。今番回駕時。東西班祗迎。不成貌樣矣。命善曰。然矣。事體所在。宜有警責之道矣。上曰。此等事。大臣似當申飭矣。命善曰。古例則監察皆置處矣。上曰。下番翰林。今番初參弘陵扈班乎。龍輔曰。然矣。上曰。汝以史官。參謁弘陵。誠貴矣。上命書傳敎曰。司僕內外寺所屬。考例。令本寺施賞。官員書啓。則當內下賞格矣。以此。分付。仍命退。諸臣退出。
정조 1년
丁酉二月十四日午時。上詣孝明殿。晝茶禮親奠入侍時。左承旨李義翊。左副承旨林得浩。右副承旨鄭象仁。同副承旨李鎭衡。假注書李兢淵。記事官林錫喆徐龍輔。以次侍立訖。上具衰服。自齋室詣孝明殿。行晝茶禮。儀註上同上還入齋室。諸臣退出。
정조 1년
丁酉二月十四日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏兵曹犒饋草記及司僕都監等施賞草記。上命書判付。仍命退。諸臣以次出。
정조 1년
丁酉二月十四日戌時。上御尊賢閣。都承旨入侍時。行都承旨洪國榮。假注書金勉柱。記注官金鳳顯。記事官林錫喆進伏訖。上曰。闕門已爲下鑰乎。國榮曰。姑未不鑰矣。上曰。開陽門姑留奉命下番翰林入來後下鑰事。分付。賤臣承命出。分付。上曰。因卿等之陳達。明日望奠。將不得親行。心有所未妥矣。國榮曰。連日勞動之餘。調護失宜。則必致添損。故果爲陳達矣。聖敎至此。益仰孝思之無窮矣。上命退。承史退出。
정조 1년
丁酉二月十四日初更五點。上御尊賢閣。夜對入侍時。參贊官林得浩。侍讀官林蓍喆。檢討官閔養燮。假注書金勉柱。記事官林錫喆徐龍輔進伏訖。上曰。宗廟大祝。聞有身恙云。下番玉堂進去。原差大祝之有實恙與否。使獻官草記以聞。粢盛米色品。亦不精潔云。大祝親審後。亦爲一體草記。可也。仍命書傳敎曰。太廟有奉審事。旣聞下敎。下番玉堂閔養燮。大祝進去。奉審以來。上曰。注書持標信。傳于宣傳官。闕門及宗廟外門留門大祝進去後。下鑰事。分付。上命書傳敎曰。深夜留門。事面何等嚴重。而近於享日留門。祭罷後許久不閉。豈其百官之滯留而然耶。抑或坐直之慢忽而然耶。以此以彼。殊極未妥。況雖非親祭。祭罷門閉後。始爲就寢。坐直之已所熟知。則又何其稽緩也。此後知悉。上曰。此後則祭班罷後。百官卽爲出去之意。自政院分付申飭。上曰。玉堂進講。可也。上番蓍喆。進講陸宣公奏議第一卷。讀奏奉論尊號加字狀。翰注次第輪讀訖。蓍喆陳文義曰。尊號。蓋所以揄揚功烈。模畫德業者也。其若世値昇平。國家安泰。則臣子之仰請。固是當然。而君上之强受。亦非異事矣。至於德宗之時。則鑾輿播越。九廟震驚。君臣上下。所宜痛泣共誓。以圖靖亂之不暇。尊號一節。顧何暇擬論於此時乎。此不過盧杞。白志貞之徒。慫惥媚悅。托以術數。有此所請。而德宗專無見識。未覺其逢迎之態。再三詢問於陸䞇者。隱有欲受之意。如是而安能收攬民心。謝答天譴乎。陸䞇兩奏。無非剴切。而其中人旣好謙。天亦助順八字。尤爲切實矣。第謙之一字。最爲緊要。以天道言之。有禍盈福謙之理。以人道言之。有滿。哲謙益之理。人君處崇高之位。必有撝謙之德。然後學問施措之間。自無矜伐自用之病矣。此等處正合體念矣。上曰。所陳好矣。得浩曰。玉堂旣已仰陳。臣無所達矣。上曰。分付纂輯廳。諸堂中所撰入之。賤臣承命出。沈履之所作持入。上曰。諸堂所撰中未及了篇者。幾何。注書問于大臣以奏。賤臣承命出。還入奏曰。兪彦鎬趙㻐鄭光漢。未及盡撰云矣。上曰。大臣在於何處乎。賤臣曰。齋宿於排設房矣。上命玉堂先退。上曰。今番陵幸時。治道事。何如。得浩曰。不成事體矣。莫重動駕。若値日暮。則滿山樹木之中。其將慮無所不到矣。其時趁卽動駕。故幸免犯昏矣。上曰。然矣。命退。承史退出。
정조 1년
行都承旨洪國榮藥院直。左承旨李義翊坐。右承旨李崇祜坐。左副承旨林得浩坐直。右副承旨未差。同副承旨李鎭衡坐直。注書二員未差。假注書李兢淵藥院直金勉柱仕直。事變假注書李運彬式暇。
정조 1년
以刑曹罪人諸供。傳于李義翊曰。從輕重勘處後草記。
정조 1년
承旨前望單子。以李崇祜爲落點。
정조 1년
傳于李義翊曰。新除授承旨牌招。
정조 1년
傳于李鎭衡曰。坐直承旨與戶判同爲入侍。
정조 1년
李鎭衡。以宗廟署官員。以獻官意啓曰。前大祝朴在源實恙與否。因下敎詳細探問。則以爲。曾經經幄之臣。禮數於中使。非但古無其例。事體終涉。如何。故不得已以病爲辭。惶懍無地云云之意。敢啓。傳曰。知道。
정조 1년
又以禮曹言啓曰。景慕宮樂器造成。待春擧行事稟定矣。依稟定。造成廳堂上郞廳。令該曹依例差出。以爲趁卽擧行之地。何如。傳曰。允。
정조 1년
李義翊。以禁衛營言啓曰。本營隨駕將校軍兵等處。依定奪乾犒饋磨鍊分給之意。敢啓。傳曰。知道。
정조 1년
丁酉二月十五日午時。上詣孝明殿。親行晝茶禮入侍時。左承旨李義翊。同副承旨李鎭衡。假注書金勉柱。記事官林錫喆徐龍輔進伏訖。上具衰服。自齋殿入就板位俯伏哭。四拜如前儀。詣盥洗位盥手。陞自東階。詣尊所西向立。近侍酌酒訖。上詣香案前。北向跪。三上香。獻酌如前儀。上俯伏興。降復位。俯伏哭四拜。如前儀。禮畢。上還入齋室。諸臣以次退出。
정조 1년
丁西二月十五日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上命書傳敎曰。右承旨右副承旨許遞。前望單子入之。仍命退。諸臣以次出。
정조 1년
丁酉二月十五日申時。上御尊賢閣。戶曹判書入侍時。戶曹判書洪樂純。左副承旨林得浩。假注書金勉柱。記事官林錫喆徐龍輔進伏訖。上曰。永陵碑役事。將何以經紀耶。樂純曰。碑石今方磨治。而寵臺則聞在江華。故亦令輸運矣。上曰。碑閣改建時所用材木。亦何以爲之耶。樂純曰。木物聞有北倉餘儲者。故方欲取用矣。上曰。好矣。樂純曰。今番碑役。令本曹專管。聖意有在碑役正鍊及刻役等事。方自臣曹經紀。而碑閣營建時諸般事役。旣不設都監。則亦不可不使本陵參奉與地方官一體監董。至於軍丁。則本處三陵守護軍。合爲二百餘名。依例使役。或有不足。則令地方官給價募軍。而取考庚寅貞陵碑閣時前例。則最爲精略。依此例米布區劃取用。何如。上曰。依爲之。出擧條樂純曰。碑閣似不可更建於舊基。臣明日。率地師出往看審後。卽爲擇日開基。先使地方官董役。臣則還來董飭石役。而書寫之役。亦當待文字製下。次第擧行矣。上曰。然則★爲還來。可也。仍命書傳敎曰。永陵碑閣畢役間。戶判除辭朝往來事。分付。上命退。諸臣退出。
정조 1년
丁酉二月十五日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。政院日記。將爲日後考信之資關係不輕。而近來記注。非但誤書甚多。亦有落漏者。申飭。可也。國榮曰。昨年三月日記。則落漏者尤多。故已爲申飭於其時注書。使之更爲修整矣。上曰。三月大小斂時日記。亦不錄入云耶。國榮曰。此則其時注書與其時翰林相議錄出。日前已爲添入矣。國榮讀奏諸道狀啓訖。命退。諸臣以次出。
정조 1년
行都承旨洪國榮藥院直。左承旨李義翊坐。右承旨李崇祜坐直。左副承旨林得浩坐直。右副承旨未差。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬式暇。
정조 1년
李義翊。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 1년
傳于李崇祜曰。藥房提調。持加減心腎湯入侍。
정조 1년
傳于李崇祜曰。二所上試官。留待。
정조 1년
傳于林得浩曰。一所上試官留待。
정조 1년
李義翊。以兵曹言啓曰。今二月十七日。武臣堂上朔試射日次。而國忌正日相値。不得爲之之意。敢啓。傳曰。知道。
정조 1년
李崇祜。以刑曹言啓曰。科場罪人從輕重勘處後。草記事。命下矣。謹按律文。則續大典諸科條云。大小科場。帶率隨從者。不錄名。攔入者。幼學以下。限已身降定水軍。冒入代寫者。艮人則水軍充定。公私賤則絶島爲奴。借佩他人號牌者充軍。擧子場中挾冊者停二擧。幼學黃履福閔浩李明五等。以不錄名攔入罪。限已身降定水軍。良人金海雲張得維安廷櫟朴得采崔得金等。亦以攔入水軍充定。良人崔厚瞻趙得麟等。以代寫罪。水軍充定。竝移送兵曹。使之擧行。私奴俊伊。以冒入罪。全羅道扶安縣蝟島鎭爲奴定配。良人田得麟。以借佩他人號牌罪。忠淸道牙山縣充軍定配。帶率隨從幼學李曾淵金聖坤趙德載高廷潤閔升大李德祚安聖贊李潤培洪鼎燮沈元泰等。亦爲遲晩取招後。限已身降定水軍。一體移送兵曹。場外被捉良人金榮胤金益鋼李彦國金希天。奴命世。率去隨從儒生李鉉商洪鼎命魚致大朴昇權任趾常等。當初被捉。旣在場外。則雖與場內被捉有異。律文中。無次律之可以傍照者。一依攔入律擧行。竝定水軍。私奴命世。以冒入罪全羅道萬頃縣古群山爲奴定配。幼學李永成李繼大等。莫重試場。窺見棘圍。雖極無嚴。考諸律文。無可據律名。嚴刑懲礪。幼學李觀德。投試紙於禁亂所。亦甚駭然。而旣無當律。決杖放送。挾冊幼學朴尙一李恒俊金聖業李聖希李在容許晩李相羽鄭洪錫洪重祚等。竝令禮曹。依法典停二擧。其中田得麟招。以爲渠以李奎瑞之寫手入場時。奎瑞之弟奎峻。以其號牌解佩入去云。故招問奎峻。則以爲解佩號牌。率入得麟。果爲的實。而渠之行列卽峻字之行。奎瑞渠之字。而無他奎瑞云。故杖問得麟。則以爲當初嚴問之下。誤爲納供而果無他奎瑞云。奎峻旣是一人。則別無更覈之端。李奎峻。以率入隨從罪。限已身降定水軍之意。敢啓。答曰。知道。其中不無從輕重參酌者。率奴隨從者。奴與儒竝充軍。其他儒。竝停擧。
정조 1년
丁酉二月十六日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮讀奏公事訖。上曰。今日習陣。何時當出去乎。國榮曰。今將進往矣。上曰。近來戎政。疎虞莫甚。都監則軍卒頗能閑習武㙯。而至於禁御兩營。所謂習陣。全不成樣云。此豈備陰雨之意乎。國榮曰。武備疏虞。誠如聖敎。擇將鍊卒。實爲當今之急務也。上曰。卿雖兼察。旣當習陣。出奇試㙯。明示賞罰。使士卒激勵好矣。仍命退。諸臣以次出。
정조 1년
丁酉二月十六日未時。上御尊賢閣。藥房提調持湯劑入侍時。提調徐命善。左副承旨林得浩。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。監試一二所。皆已出榜乎。命善曰。二所俄已出榜。一所則姑未盡出矣。上曰。榜目持入。賤臣承命奉進。上命得浩讀奏。上曰。參榜者。皆有文名乎。命善曰。實才之參榜者多矣。上曰。科場亂雜。比前稍勝云耶。命善曰。今番則場中甚嚴云矣。上曰。小科曾有面試之規耶。得浩曰。臣於癸未。入見景福宮面試矣。上曰。擧子之能不挾書冊。獨坐製呈者。可謂實才矣。命善曰。然矣。上命退。諸臣以次出。
정조 1년
丁酉二月十六日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。今日習陣。能成樣乎。國榮曰。軍卒全未鍊習陣法。殆不成樣。戎政之疏虞。殊可悶矣。上曰。兵學指南中。以何陣試之乎。國榮曰。常時所習。不過方陣之屬。故今番。則以長蛇陣試之。而首尾不能相救矣。上曰。平時鍊習。猶尙如此。則脫有緩急。何以用之乎。詰戎之政。不可不修擧矣。國榮讀奏公事訖。上曰。左捕將張志恒。明日入侍。出榻敎仍命退。諸臣以次出。
정조 1년
丁酉二月十六日酉時。上御尊賢閣。坐直承旨監試試官。同爲入侍時。右承旨李崇祜。一所試官兪彦鎬。二所試官鄭民始。假注書金勉柱。記事官林錫喆徐龍輔。進伏訖。上曰。今番科場士習。何如。彦鎬曰。隨從之弊。猝難禁止。而今番則擧子入場後。隨從攔入者。使之曉諭出送。則出去者。爲二百餘人矣。民始曰。以二所言之。科場收劵。每爲四千餘張矣。今番則爲三千餘張。厥數比前頓減。且天明後開場。而初不敢突入爭先。以此觀之。士習大勝於前矣。上曰。雨傘亦禁之乎。彦鎬民始曰。禁之矣。上曰。開場後兩意快晴。誠幸矣。彦鎬等曰。然矣。上曰。兩場皆天明後許入乎。彦鎬等曰。然矣。上曰。儒生輩。多有自書者乎。民始曰。自書者過半矣。上曰。大科則皆易書乎。民始曰。然矣。上曰。然則經費將不些矣。彦鎬曰。策文謄書。尤爲巨役。而出榜日子。以此稍遲。故經費倍入於小科矣。上曰。二所則聞棘圍分付勿撤。使之因用於大科設場云。爲國省費其亦不少矣。上曰。科儒早呈之弊。何以則俾革舊習耶。早呈者。若竝置落考。則似必有效矣。彦鎬曰。如此則實才又有見漏之歎矣。民始曰。近來主試者。或取早或取晩。其規不一。故不可取信於士子。實有難行者矣。上曰。一二所義題何題耶。彦鎬曰。一所題紹天明。二所題有司失其傳矣。上曰。二所義壯元。可謂善作矣。上曰。正士趨奬人才之道。先在於泮試。逐月設行。則亦必有顯效矣。彦鎬曰。當初設置升補之法。實出於勸課培養之意。若逐朔設行。則似甚便好矣。上曰。承旨亦曾經試官乎。崇祜曰。甲午年增廣時。爲試官矣。上曰。承旨何年登科乎。崇祜曰。參辛巳庭試榜矣。上命退。諸臣退出。
정조 1년
行都承旨洪國榮藥院直。左承旨李義翊坐。右承旨李崇祜坐。左副承旨林得浩坐直。右副承旨金夏材坐直。同副承旨李鎭衡坐。注書二員未差。假注書李兢淵藥院直金勉桂仕直。事變假注書李運彬仕。
정조 1년
李鎭衡啓曰。左邊捕盜大將張志恒。依下敎來待矣。傳曰。入侍。
정조 1년
李義翊啓曰。新除授右副承旨金夏材。牌招。何如。傳曰。允。
정조 1년
傳于李義翊曰。承旨房仍。
정조 1년
傳于金夏材曰。副提調。持加減心腎湯入侍。
정조 1년
兵曹口傳政事。副司直洪樂性。
정조 1년
有政。吏批。行判書徐命善進。參判沈履之病。參議兪彦鎬病。左副承旨林得浩進。以李亨逵爲刑曹參議。李徽之爲陳慰兼進香上使。宋載經爲副使。姜忱爲書狀。洪樂性爲尙衣提調。沈履之爲繕工提調。李福源爲典設提調。白宗赫爲典籍。張鉉國爲東部都事。遠接使洪樂性。問禮官李儒慶。館伴李徽之。迎接都監提調洪樂純。郞廳李枰洪周萬尹光孚李耇永尹行履柳協基申光憲權綜。公事郞廳趙鵬逵。陳慰使望還入鄭尙淳。落點
정조 1년
兵批。兼判書蔡濟恭病。參判金華鎭入直進。參議金光默病。參議趙英鎭病。左副承旨林得浩進。副司直鄭象仁徐逈修。
정조 1년
林得浩啓曰。左議政金尙喆。右議政鄭存謙。吏曹判書徐命善。戶曹判書洪樂純。禮曹判書李徽之。依下敎來待矣。傳曰。入侍。
정조 1년
又啓曰。遠接使洪樂性。依下敎來待矣。傳曰。入侍。
정조 1년
傳于金夏材曰。禮曹判書刑曹判書。年幾何。知入。
정조 1년
金夏材。以禮曹言啓曰。今此勅使以傳訃出來。則入京後。各宴似不必受之。彼若或受之。則不無窘急之患。令都監臨時觀勢。稟處。何如。傳曰。允。
정조 1년
又以兵曹言啓曰。在前勅使時。館所立待馬。例以三南驛馬輪回矣。今番勅使時。則全羅道驛馬。限六匹。今月二十五日。京中逢點之意本道監司處。發馬知委。何如。傳曰。允。
정조 1년
又以兵曹言啓曰。今此勅使出來時。平安道補把。咸鏡道驛馬四十匹。黃海道補把江原道驛馬二十匹。急急分定。罔夜入送之意。兩道監司處。發馬知委。何如。傳曰。允。
정조 1년
李義翊。以兵曹言啓曰。因刑曹草記科場罪人中。率奴隨從者。奴與儒。竝充軍事。命下矣。批下辭意。詳問刑曹後。當該率奴儒生朴昇權。京畿水營所屬南陽府花梁鎭充軍。儒生沈元泰。喬桐府充軍。冒入私奴命世。黃海水營所屬甕津府充軍。私奴俊伊。忠淸水營所屬保寧縣充軍。竝卽定驛子押送配所之意。敢啓。傳曰。知道。
정조 1년
金夏材。以刑曹言啓曰。因科場罪人等。照律草記。其中不無從輕重參酌者。率奴隨從者。奴與儒竝充軍。其他儒。竝停擧事。命下矣。依傳敎。率奴幼學沈元泰朴昇權。冒入私奴俊伊命世。竝充定水軍。移送兵曹。其他率入隨從幼學李曾淵金聖坤趙德載高廷潤閔升大李德祚安聖贊李潤培李鉉商洪鼎命魚致大任趾常李奎峻洪鼎燮。窺見棘圍幼學李永成李繼大。投試紙幼學李觀德。令禮曹竝爲停擧。隨從寫手冒入人黃履福閔浩李明五金海雲張得維安廷櫟朴得采崔得金金榮胤金益鋼崔厚瞻趙得麟李彦國金希天田得麟等。竝放送之意。敢啓。傳曰。知道。其中換佩之與受者。不可一例放送。依律勘處。
정조 1년
丁酉二月十七日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。昨聞監試試官之言。士習頗勝於前日云矣。國榮曰。今番試官。各別嚴飭。故隨從之入來者。皆自爲出去。而場中無亂雜云。此實由於試官之得人矣。以此觀之。則凡百修擧之政。專在於得人可知矣。上曰。然矣。上曰。左捕將入侍。賤臣承命召入。捕盜大將張志恒進前。上曰。李大運招辭。何如。志恒曰。大運之家。適有祭故。而光晉與宗諤。同會于其家。大運則坐窓外。而宗諤謄給僞造綸音於光晉云矣。仍奉進罪人招辭。上覽訖。志恒曰。金鳳煥金宗大等諸罪人。別無更問之端。何以爲之乎。上曰。姑爲仍囚。以待決末。可也。仍命志恒先退。國榮讀奏刑曹草記。上命書判付。仍命退。諸臣以次出。
정조 1년
丁酉二月十七日辰時。上御尊賢閣。同副承旨入侍時。同副承旨李鎭衡。假注書金勉柱。記事官林錫喆徐龍輔。進伏訖。上曰。監試科作入之。賤臣承命持入。上命下番翰林及賤臣分讀。一二所初終場壯元試劵。龍輔及賤臣讀奏訖。上曰。二所科作。似勝於一所。而科題亦勝矣。鎭衡曰。然矣。而二所科作。亦可謂實才矣。上曰。許多試劵考檢之際。疊用文字。則似難盡燭矣。鎭衡曰。實難盡察。而至於終場。則尤難。照燭矣。上曰。癸亥年大射禮。兼行謁聖。在何月乎。鎭衡曰。似在四月矣。上曰。日記考入。賤臣承命持入。上命賤臣讀奏訖。上曰。大射禮。可謂盛擧矣。鎭衡曰。然矣。上命書傳敎曰。去月當次。旣以今月退行事下敎。武臣殿講。以十九日爲之。上曰。文武臣製講。續典。有稟旨擧行之規。而近來此法解弛。至於廢却古例。此後則每於當朔啓稟。而自今月爲始之意。分付政院。可也。賤臣承命出。分付。上命退。承史退出。
정조 1년
丁酉二月十七日午時。上詣孝明殿。晝茶禮親奠入侍時。左承旨李義翊。右承旨李崇祜。左副承旨林得浩。右副承旨金夏材。同副承旨李鎭衡。假注書李兢淵。記事官林錫喆徐龍輔。以次侍立訖。上具衰服。自齋室詣孝明殿。行晝茶禮。儀註上同。上還入齋室。諸臣退出。
정조 1년
丁酉二月十七日申時。上御尊賢閣。左副承旨入侍時。左副承旨林得浩。假注書李兢淵。記事官林錫喆徐龍輔。以次進伏訖。上命讀奏勅使牌文。上曰。勅行何間當渡江耶。得浩曰。計其程道。則今月念後。似當渡江矣。上命書傳敎曰。左右相。卽爲入侍事。遣史官傳諭。又命書曰。都承旨入侍。上曰。吏曹判書戶曹判書禮曹判書入侍。賤臣承命出傳。又命書傳敎曰。關西守令之上來者。皆令當日下去。未下直守令。亦令當日辭朝。行都承旨洪國榮進前。上曰。勅使又將出來。經費凡節。殊甚可悶矣。國榮曰。勅使之非久出來。固已料之。而使行絡續。經費匱乏。誠可悶也。上曰。大臣入來後。同爲入侍。仍命少退。諸臣退出。
정조 1년
丁酉二月十七日申時。上御興政堂。藥房副提調持湯劑入侍。左右相吏戶禮判。同爲入侍時。副提調洪國榮。左副承旨林得浩。假注書李兢淵。記事官林錫喆徐龍輔。左議政金尙喆。右議政鄭存謙。行吏曹判書徐命善。戶曹判書洪樂純。禮曹判書李徽之。醫官慶絢。以次進伏訖。絢奉進湯劑。上進御。尙喆存謙。進前曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。勅使牌文。意外出來矣。上曰。此是早晩間事也。固已慮之。而經費難支。實爲可悶。尙喆曰。此果可悶矣。上曰。遠接使。卽當差出。而誰可爲之。尙喆曰。正卿中有李重祜矣。上曰。此外無可合者乎。尙喆曰。有一可合者。而方在罷散中矣。上曰。此人好矣。命書傳敎曰。政事當日爲之。又命書曰。前判書洪樂性敍用。上曰。迎勅時服色。何如。徽之曰。考見前例。淺淡服矣。上曰。儀註。遠接使當持往。從速磨鍊。而昨冬禮判。非不周詳。而猶漏山呼一節。今番則另加檢察。俾無如此之弊。可也。尙喆曰。使行連續。民弊可悶。海西及松都。水陸操。竝令停止。似好矣。上曰。今雖分付。猶可及之耶。存謙曰。趁今。分付。則似無未及之慮矣。上命書傳敎曰。此時西民之役。不可不念。海西松都。水陸操一竝停止事。自備局。卽爲分付。仍命國榮先退。上曰。勅使若於念後渡江。則入京當在來初。先大王練祀。恐有相値之慮矣。尙喆曰。渡江若在二十一二日。則來月初一二日間。似當入來矣。上曰。留館時相値。似無所妨。而一二日間。若未及入來。則以初五以後擇日好矣。命書傳敎曰。遠接使。待啓下卽爲入侍。仍令辭朝。上曰。今番勅使。亦宗班乎。尙喆曰。姑未的知矣。上命命善徽之先退。上曰。白綿紙將入幾許乎。樂純曰。皇帝喪則例入萬餘卷。而至於皇太后喪。則不過千餘卷云。此則似不甚難矣。上曰。移准者。今餘幾何。尙喆曰。連爲移准。故餘在無多矣。上曰。白綿紙。不爲預備乎。樂純曰。貢人每臨時貿納。故初無留儲矣。上曰。連爲申飭。而紙品終不如前。貢人事。良可痛駭。尙喆曰。內下日記上篇。已爲印出。而御覽仵。則紙品甚厚。上下篇合部。恐涉太重。分作二卷。似好矣。上曰。當觀勢爲之矣。樂純曰。臣於昨日。進詣永陵舊碑閣下同向間三尺許擇地占基。而與地方官及本陵參奉相議。使陵軍赴役。地方官當專管。而方當勅行。地方官。自多事務。將以參奉使之主管乎。上曰。碑役。自京爲之。而建閣則待勅行還後。爲之好矣。尙喆曰。草圖書。姑未稟定矣。上曰。草圖書持入。賤臣承命奉進。上曰。以此用之好矣。仍命樂純先退。上曰。今番勅行。則館所旣無修理之事。經費比前少減耶。尙喆曰。修理等事。大段除弊。而且戶判得人。尤無慮矣。上曰。纂輯之役。今至何境乎。尙喆曰。臣於昨日見之。幾至訖工矣。上曰。金鍾秀所掌文字。亦已製之耶。存謙曰。金鍾秀善作矣。上曰。今番科榜。何如。尙喆曰。榜眼甚晦矣。存謙曰。今番則科場甚嚴。榜亦善出云矣。尙喆曰。向日弘陵親祭時。西班進參。不過四五人。其在事體。不可無飭。雖以回鑾時言之。西班祗迎。亦甚稀疏。除老病衆所共知實恙外。與祭班不參人。竝罷職。何如。上曰。依爲之。存謙曰。祭班監察。亦有不能檢飭之罪。拿處。何如。上曰。依爲之。出擧條上曰。纂輯冊子中。頒敎文。删削入錄之意。頃已下敎。而載錄全篇。非但冗雜。此是傳後之書。則其中不無拔去者。後日入侍。更爲議定好矣。尙喆曰。當依下敎爲之矣。上曰。纂輯之役。何以則從速了當乎。存謙曰。許久設廳。糜費亦甚可悶。故方爲惜陰之工。必欲於飭行前訖役矣。上曰。卿等聞捕將之言乎。宗諤與光晉。會于李大運之家。謄給分明。而其根因。又歸於景聃矣。予以不忍之心。或慮景聃之無隱情。而畢竟諸招。湊合於景聃。大抵。景聃與宗諤。可謂窮凶而極惡矣。尙喆曰。渠輩雖欲爲䚾惑之計。而天道昭昭。終豈不綻露乎。上曰。獄事之至今遲延。亦甚可悶。數日之內。將欲收殺矣。仍命退。諸臣以次出。
정조 1년
丁酉二月十七日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以此進伏訖。國榮。讀奏禮兵曹草記。上命書判付。上曰。今番監試一二所。科作。何如。國榮曰。一所試卷。似勝於二所。而皆是實才云矣。上曰。出榜後。物議皆以爲公道云耶。國榮曰。然矣。國榮讀奏政望。上曰。禮判入於進香使首望。其筋力可作遠行乎。國榮曰。年紀雖衰老。筋力則强健矣。上曰。筋力雖不衰。此時遠役。甚可悶矣。仍命退。諸臣以次出。
정조 1년
丁酉二月十七日酉時。上御興政堂。遠接使入侍時。遠接使洪樂性。右副承旨金夏材。假注書金勉柱。記事官林錫詰徐龍輔。進伏訖。上曰。遠接使進前。樂性進伏。上曰。因大臣所奏。特敎差遣。卿須體此意。着意擧行。可也。又敎曰。前年勅行時。彼國通官輩。謂以我國紀律甚嚴。聞頗畏縮忌憚云。今番接應之道。亦各別申飭。可也。樂性曰。謹當惕念奉行矣。上曰。聞沿路修治太廣。路傍民田。多有被傷處云。此亦嚴飭。可也。樂性曰。臣曾經問禮官。故勅行遲速。可以預度矣。今番則勅行渡江日子甚急。似未及到灣府。而當逢着於中路矣。上曰。明曉待開門馳發。須急急前進於勅行所到處好矣。渡江後。前例日子計之。則念後似當抵京矣。樂性曰。武兼邊聖和。將以軍官。啓請帶去。而聞方入直云。故敢此仰達矣。上曰。率去。可也。仍命遠接使先退。上曰。遠路行李。無撓往還。可也。上曰。禮曹判書入侍。出榻敎禮曹判書李徽之進伏。上曰。迎勅吉日。已爲推擇乎。徽之曰。先使日官初擇。則來月初一日有所忌。而今月二十九日三十日爲吉云矣。上曰。更以來初擇入。可也。上曰。武兼邊聖和。遠接使軍官帶去。代追省記入直。出榻敎上命退。諸臣退出。
정조 1년
行都承旨洪國榮藥院直。左承旨李義翊坐。右承旨李崇祜坐。左副承旨林得浩坐直。右副承旨金夏材坐直。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬仕。
정조 1년
金夏材啓曰。明日武臣殿講相値。視事頉稟。傳曰。知道。
정조 1년
備忘記。傳于李義翊曰。今下弓矢古豐山萬戶廉爀處。給之。
정조 1년
傳于金夏材曰。屢百石移轉穀之敗船。許多人物之渰死。何等驚慘。而該房承旨。不能照檢。致有此遺漏之弊。當該承旨從重推考。該吏。令攸司科治。
정조 1년
李崇祜啓曰。合辭方張之時。諫院無詣臺之員。除在外外。大司諫金尙集。卽爲牌招。何如。傳曰。允。
정조 1년
以訓鍊都監習陣頉單子。傳于李義翊曰。再明日爲之。
정조 1년
傳于洪國榮曰。別紋席八十張。靑木八匹。入之。
정조 1년
傳于李崇祜曰。判義禁習陣罷後。入來進參。大臣次堂。先爲開坐。
정조 1년
金夏材。以弘文館言啓曰。本館上番校理臣李在學。以問事郞廳。今日推鞫時。晝仕出去之意。敢啓。傳曰。知道。
정조 1년
李崇祜啓曰。因義禁府草記。今此推鞫時。本府堂上。當爲備員。而新除授同義禁沈鑧。受由在外。令本院。稟旨更通事。允下矣。合有更通之道。何以爲之。敢稟。傳曰。改差口傳差出。
정조 1년
黃海監司狀啓。安岳等官居張毛乙老等渰死事。
정조 1년
江原監司狀啓。沙工鄭五作只等渰死事。
정조 1년
慶尙監司狀啓。河東等管居梁周延等渰死燒死事。傳曰。令本道恤典擧行。
정조 1년
吏曹口傳政事。知義禁單李潤成。
정조 1년
纂輯堂上鄭民始。依下敎。來待矣。傳于金夏材曰。入侍。
정조 1년
李崇祜。以義禁府言啓曰。今此推鞫時。本府堂上。當爲備員。而新除授同義禁沈鑧。受由在外。令政院。稟旨變通。以爲備員之地。何如。傳曰。允。
정조 1년
吏曹口傳政事。以李潤成爲同義禁。
정조 1년
金夏材。以義禁府言啓曰。今此推鞫多事之時。本府都事。不可不備員而。參下都事李潤衡。與新授知義禁李潤成。有兄弟應避之嫌。令該曹。依例口傳相換。何如。傳曰。允。
정조 1년
吏曹口傳政事。禁府都事李潤衡。童蒙敎官趙光鎭。相換。
정조 1년
傳于金夏材曰。推鞫姑罷。明日趁早開坐。
정조 1년
金夏材。以改建都監儀軌廳言啓曰。景慕宮改建儀軌。今已修正。各處分送之意。敢啓。傳曰。知道。
정조 1년
又以吏曹言啓曰。康陵別檢孟至大呈狀內。身病甚重。勢難察任云。依例改差。何如。傳曰。允。
정조 1년
李義翊。以兵曹言啓曰。本曹敎鍊官禁軍遞兒窠。今方有闕矣。依節目。禁軍別將與各番將。眼同取才。以其居首者。塡差之意。敢啓。傳曰。知道。
정조 1년
又以兵曹言啓曰。新除授慶尙左水使權拭。素抱痰癖之症。挾感潻劇。旬月之內。萬無登途赴任之望。累度呈狀乞遞。實病旣如是。則不可强令赴任。今姑改差。何如。傳曰。允。
정조 1년
金夏材。以迎接都監言啓曰。取考前後傳訃勅謄錄。則上副勅及通官以下。房排襦衾等物。皆以白色爲之。今亦依此爲之之意。分付各該司。何如。傳曰。允。
정조 1년
又以迎接都監言啓曰。本都監郞廳。禮曹佐郞柳協基。身病猝重。勢難察任。今姑改差。其代禮曹正郞卜台鎭差下。使之察任。何如。
정조 1년
李崇祜。以刑曹言啓曰。換佩之與受者。不可一例放送。依律勘處事。命下矣。取考律文。則續大典戶籍條云。借佩他人號牌者。充軍。借與者。杖一百徒三年。罪人田得麟。忠淸道牙山縣充軍定配。李奎峻。決杖一百。天安郡徒三年定配。竝卽押送之意。敢啓。傳曰。知道。
정조 1년
金夏材。以義禁府言啓曰。明日增廣文科初試時。本府都事。皆爲赴擧。武都事一員。本府入直。而當直入直都事。公事回公都事及文一二所禁亂都事。武一二所禁亂都事。無以推移。假都事六員。令該曹依例差出。以爲分排之地。何如。傳曰。允。
정조 1년
副校理李獻慶疏曰。伏以臣年衰才㪚。百無一可。幸際新化之淸明。猥叨近察之遲徊。循省。不稱。愧懼靡容。邇英挾冊。儒者以爲至榮。宣室夜席。自古談爲異數。臣是何人。幾遭僥冒。光生陋質。寵溢涯分。嚮日辭單勿施之敎。尤出格外。臣由是感激。忘其疏賤。思效一言之陳腐。少答千載之遭逢。强策杇鈍。碣蹶文陛。承盛意於顧問。奉英音於討論。私心榮幸。更不敢爲辭巽之計。而適緣情私之忙急。未免罪戾之自速。請急之章。未徹於宸嚴。擅行之律。難逃於邦憲。義分都虧。兢惶彌切。不敢久淹。旌卽上來。果聞有喉院諫省準式請勘之論。相繼而迭發矣。聖度如天。俯賜諒察。傳旨之特命分揀。臺批之只許推考。恩出曲貸。事異常憲。臣轉罪爲榮。旣悚且感。九頓。惶汗。益不知措躬之所也。禮闕出告。罪犯擅離。旣被司直之論。合寘重勘。妄恃寬貸之恩。猶復淟涊。則將不免蔑法縱恣之歸。尤豈臣分之所敢安乎。玆於召牌之下。冒進無路。敢陳自劾之章。仰瀆崇高之聽。伏乞聖明。亟降威罰。削臣之職。治臣之罪。以肅朝綱。以安私分。不勝萬幸。答曰。省疏具悉。爾其勿辭察職。
정조 1년
李顯永疏曰。伏以臣有七耋偏母。素患吐血之症。實爲四十年痼疾。近年以來。衰益甚而病益深。居常凜綴。有朝夕之憂。臣之情理。豈宜許久難捨。而謁陵有命。期日在近。陪扈義重。不敢言私昨於隨班還歸之路。得接鄕信。臣母近因日候不適。調將失宜。素苦諸症。添感陡劇。食飮全却。氣息昏綴。病裏心弱。催臣歸視。臣方寸如灼。坐而待漏。忙陳短章。徑尋鄕路。罪深擅行。萬殞猶輕。伏乞聖慈。俯加矜察。亟命遞臣之職。俾便救護。仍治臣罪。以肅朝綱。不勝幸甚。答曰。省疏具悉。爾其勿辭。救護母病。
정조 1년
校理李在學疏曰。伏以臣父臣崇祜。方帶春秋館修撰官之任。臣之所叨兼銜。在法當遞。伏乞聖明。亟命攸司。照例遞改。以存公格。不勝幸甚。答曰。省疏具悉。疏辭。下該曹稟處。
정조 1년
丁酉二月十八日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。各道狀啓中。恤典擧行者。政院不能照檢。每有遺漏之弊。可怪矣。國榮曰。此是下吏生疎之致也。上曰。近來政院之出納公事。多有慢忽之弊。申飭好矣。上曰。勅使今月內。則似不入來乎。國榮曰。姑無渡江之報。當於來月入來矣。上曰。昨聞刑判之年。差少於禮判云。故進香使。以副望落點。此則筋力好耶。國榮曰。然矣。上曰。鄭民始入來於纂輯廳乎。知入。賤臣承命出問。還奏曰。姑未入來矣。上曰。纂輯堂上鄭民始來待。國榮讀奏迎接都監草記訖。上命退。諸臣以次出。
정조 1년
丁酉二月十八日巳時。上御興政堂。晝講入侍時。知事黃景源。特進官李在簡。參贊官金夏材。侍讀官李在學。檢討官李謙彬。掌令金致九。宗臣安春君烿。武臣田得雨。假注書金勉柱。記事官林錫喆徐龍輔。進伏訖。上讀前受音。上番在學。進講春秋第三卷。自秋公伐邾。止爲賦所滅則有由也。上讀新受音訖。在學陳文義曰。天王使凡伯來聘。此時諸侯。無一朝覲者。而天子使人來聘。先失天子之體。故凡伯被執於戎。而不能全節衛人亦不救天子之臣。蓋上失其道。故下亦失其道。凡天下事。莫不由於在上者之導率耳。殿下新服以來。政先導率。臣於今番試場。見士習之丕變。益信風草之化矣。率是以往。則移風易俗。亦在殿下導率之如何。伏願凡於政令施措之間。益懋導率之道焉。上曰。所奏好失。下番謙彬曰。書伐邾者。貶之之辭也。隱公旣與邾盟。而又爲宋伐之。其始盟也。慮在於內外不附己而汲汲焉與之盟。夫盟之義。已非可取。又無失和。而先自渝盟。以求隣終。亦不義之甚矣。詩云靡不有初。鮮克有終。事雖善始。未必善終。況且無始而能望有終乎。自古人主。或有善始者。而克終者寡焉。凡於作爲之際。宜念愼終始之義矣。上曰。所陳好矣。景源曰。王使被執於戎狄者。國綱掃地。可謂冠屨倒置矣。此則中國見陵於外夷。初無可言。而至以宋朝言之。麗使來聘。每被拘囚不歸。此失交隣之道也。古禮。毋論敵國與侯邦。大小賓客。至則儐待迎送之節。自有其禮。且使賓入境道路迎接之際。可驗其國之治不治矣。今番勅行在近。沿路接待之道。各別申飭好矣。在簡曰。戎伐凡伯。而衛不能救。王綱之墜壞。無餘地矣。蓋天王之使凡伯來聘者。已失在上之道。安得免戎狄之凌侮乎。以此推之。則尊朝廷立紀綱。專在於在上之導率也。儒臣所達文義甚好。伏望體念焉。上曰。所陳好矣。上曰。周之秩官。敵國賓至。具徒積薪監燎等節。無不備載。而獨不言供具。何也。景源曰。旣言積薪監燎。則供饋之節。似在其中矣。臣於年前。奉命出疆時。見彼國人。植木於沿路。自鳳城至於都門。連續不絶。可見彼國之紀律矣。上命經筵先退。上曰。臺臣進前。致九進伏曰。諸大靜縣爲奴罪人金壽賢。依律處斷。措辭見上上曰。不允。致九曰。請黑山島荐棘罪人述海。拿鞫嚴問。得情。措辭見上上曰。不允。致九曰。請罷乙未五月庭試榜。措辭見上上曰。不允。致九曰。請爲奴罪人河翼龍金重得。亟命王府。拿鞫得情。快正王法。措辭見上上曰。不允。致九曰。請削黜罪人金漢耆。亟施竄配之典。措辭見上上曰。不允。致九曰。請海南縣竄配罪人金載順。亟令王府。拿鞫嚴問。措辭見上上曰。不允。致九曰。請河東府定配罪人李克生。依律處斷。措辭見上上曰。不允。致九曰。請梁山郡定配罪人錫達。依律處斷。措辭見上上曰。不允。致九曰。請韓後翼亟令王府。拿鞫嚴問。措辭見上上曰。不允。致九曰。請昌城府定配罪人趙𡷗。更令王府。拿鞫嚴問。措辭見上上曰。不允。致九曰。請放逐罪人安大濟。更令王府。拿鞫得情。措辭見上上曰。不允。致九曰。請削黜罪人李澤遂會遂。竝施屛裔之典。措辭見上上曰。不允。致九曰。請洪龍漢遠地定配。措辭見上上曰。不允。以上竝出擧條上命書傳敎曰。推鞫今日爲之。捕廳逮囚者。其令移義禁府。仍命退。諸臣退出。
정조 1년
丁酉二月十八日未時。上御尊賢閣。同副承旨入侍時。同副承旨李鎭衡。假注書金勉柱。記事官林錫詰徐龍輔。進伏訖。上命書傳敎曰。逆宦景聃之窮凶極惡之罪。向於帳殿。旣已綻露無餘。而徑先致斃。未伸王章。已極萬萬痛駭。而大抵。僞書。決非景聃一人所可做作。今則宗諤之外。更無他究覈之道。而其間捕廳譏捕。卒又湊合於宗諤。到此地頭。宗諤雖喙長三尺。其可發明乎。加刑取服之意。傳于委官。上曰。事變注書入侍。事變假注書李運彬進伏。上曰。持此傳敎往傳于委官。而刑房承旨若入來。使之還赴鞫坐。汝則捧推案卽來。可也。運彬承命退出。上曰。明月應講武臣落點人。謄書以入。賤臣承命持入。上曰。此皆名武。似是精抄矣。鎭衡曰。然矣。事變注書李運彬。持推案進伏。上命書判付訖。敎曰。注書又傳于委官。捧罪人更招以來。運彬退出後。刑房承旨李崇祜。持罪人加刑啓辭。來稟。上曰。旣命史官。往傳判付。承旨則勿使往來。仍留參鞫之意。分付。則今此來稟。未知何故。而傳命史官。方在何處耶。注書知入。賤臣承命出。還入奏曰。以下敎之意。問于來稟承旨。則以爲史官。未及更來。罪人。準刑不服。故更爲加刑之意。奉委官啓辭入來之路。逢史官於開陽門外。臣則來詣閤外。而史官則奉判付。直往鞫所云矣。上命書加刑判付。上曰。都承旨入侍。出榻敎仍命退。承史退出。
정조 1년
丁酉二月十八日酉時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏推案。上曰。推案疏漏。事變注書。持往禁府。傳于大臣。罪人宗諤。更爲加刑十五度。嚴問捧招後。推案更爲修啓。推鞫姑罷。賤臣承命出傳。上曰。宗臣現告。何不捧入乎。更爲催促。仍命退。諸臣以次出。
정조 1년
行都承旨洪國榮藥院直。左承旨李義翊坐。右承旨李崇祜坐。左副承旨金夏材坐直。右副承旨李鎭衡坐。同副承旨李獻慶坐直。注書二員未差。假注書李兢淵藥院直。金勉柱仕直。事變假注書李運彬仕。
정조 1년
李鎭衡啓曰。明日常參經筵。取稟。傳曰。只朝講。
정조 1년
金夏材啓曰。文臣製述。何日爲之。敢稟。傳曰。二十四日爲之。
정조 1년
李崇祜啓曰。明日朝講次對。兩司長官。當爲進參。除在外外大司憲鄭晩淳。大司諫金尙集。待開門牌招。以爲入侍之地。何如。傳曰。允。
정조 1년
李義翊。以都摠府言啓曰。今日入直內三廳武兼禁軍及軍兵等。當爲中日習射。而專經武臣殿講相値。不得爲之之意。敢啓。傳曰。知道。
정조 1년
李鎭衡。以吏曹言啓曰。增廣文科初試試官望。今方磨鍊以入。而其中前參判李命植吳載純。前校理宋煥億朴在源。前掌令尹弼秉。前持平金翊休。時無職名令該曹。口傳付軍職。何如。傳曰。允。
정조 1년
兵曹口傳政事。副司直李命植吳載純。副司果尹弼秉宋煥億朴在源金翊休。
정조 1년
李義翊。以義禁府言啓曰。今此推鞫時。本府堂上當爲備員。同義禁李在協罷職之代。令該曹口傳差出。以爲備員之地。何如。傳曰。允。
정조 1년
吏曹口傳政事。以嚴璹爲同義禁。
정조 1년
承旨前望單子入之。李獻慶。落點。
정조 1년
傳于李義翊曰。副提調。持加減心腎湯入侍。
정조 1년
傳于金夏材曰。大小科時。諸臣之辭單與辭疏不捧例也。而業欲下敎而未果矣。試官何故無端違牌。而不爲入來乎。政院何不申飭耶。
정조 1년
傳于李獻慶曰。趙㻐上疏入之。